ลุ้นเพิ่มเงินลงทุนต่างประเทศ คาดคลังอนุมัติ มิ.ย.
ธนาคารแห่งประเทศไทย (ธปท.) ประกาศลั่นมาตั้งแต่ปีที่ผ่านมาแล้วว่า
29 เม.ย. 2556

ธนาคารแห่งประเทศไทย (ธปท.) ประกาศลั่นมาตั้งแต่ปีที่ผ่านมาแล้วว่าจะใช้วิธีเปิดท่อให้เงินไหลออกไปลงทุนยังต่างประเทศได้มากขึ้นและสะดวกขึ้น เพื่อช่วยลดปัญหาการแข็งค่าของเงินบาท แต่จนถึงขณะนี้ก็ยังไม่เห็นออกมาสักที
รายงานจาก ธปท.เปิดเผยว่า ในช่วงที่เงินบาทแข็งค่าขึ้นมากที่ผ่านมา ได้มีผู้ประกอบการขนาดกลางและขนาดย่อม (เอสเอ็มอี) รวมถึงผู้ส่งออกได้โทรศัพท์เข้ามาสอบถาม ธปท.ถึงมาตรการการผ่อนคลายการนำเงินทุนออกไปลงทุนในต่างประเทศ ที่จะขยายเกณฑ์ให้บุคคลธรรมดาและเอสเอ็มอีสามารถนำเงินทุนไปลงทุนโดยตรงในต่างประเทศ (ทีดีไอ) ได้โดยไม่จำกัดจำนวน รวมถึงการอนุญาตให้ผู้ประกอบการสามารถฝากเงินเป็นเงินตราต่างประเทศในบัญชีเงินฝากสกุลเงินตราต่างประเทศในประเทศไทยได้ (เอฟซีดี) ได้ไม่จำกัดเวลา ให้วงเงินฝากขึ้นกับภาระการชำระเงินตราต่างประเทศในอนาคตนั้น ธปท.จะประกาศใช้จริงช่วงใด
ทั้งนี้ การผ่อนคลายดังกล่าวจะช่วยให้ผู้ส่งออกสามารถบริหารเงินตราต่างประเทศที่อยู่ในมือได้สะดวกขึ้น และไม่ต้องรีบขายเงินตราต่างประเทศออกมาเมื่อครบ 364 วัน หรือ 1 ปี ตามเกณฑ์เดิม ทำให้ผู้ที่มีภาระหนี้เป็นเงินตราต่างประเทศในระยะยาว สามารถซื้อเงินตราต่างประเทศในช่วงที่ค่าเงินบาทแข็งเพื่อสะสมไว้ใช้หนี้ได้ และการให้เอสเอ็มอีรายย่อยและบุคคลธรรมดาไปลงทุนโดยตรงได้ ยังสร้างความสะดวกในการย้ายฐานการผลิตไปยังต่างประเทศเพิ่มขึ้นด้วย
นอกจากนี้ ผู้ประกอบการยังต้องการให้ ธปท.ผ่อนคลายมาตรการดังกล่าวโดยเร็ว ซึ่ง ธปท.ก็เห็นด้วย เพราะในช่วงที่เงินบาทแข็งค่าขึ้นต่อเนื่องจากการที่เงินทุนไหลเข้ามามากและยังมีแนวโน้มจะไหลเข้ามาอีกในระยะต่อไปนั้น ควรเร่งออกมาตรการผลักดันเงินในประเทศไหลออกให้มากขึ้น เพื่อช่วยให้ผู้ส่งออกสามารถถือครองเงินตราต่างประเทศได้นานขึ้น และอำนวยความสะดวกการย้ายฐานการผลิตของเอสเอ็มอีในช่วงที่ได้รับผลกระทบจากค่าแรงที่เพิ่มขึ้น และเงินบาทที่แข็งค่าซึ่งอาจจะทำให้แข่งขันกับคู่แข่งยากขึ้น
ด้านแหล่งข่าวจากสายตลาดการเงิน ธปท.เปิดเผยว่า มาตรการ 2 เรื่องข้างต้น ธปท.ได้จัดทำเสร็จแล้ว พร้อมที่จะนำออกใช้ แต่อำนาจการประกาศใช้บังคับในเรื่องดังกล่าว จะต้องได้รับการอนุมัติจากกระทรวงการคลัง โดย ธปท.ได้ส่งเรื่องดังกล่าวไปยังกระทรวงการคลังให้พิจารณาอนุมัติตั้งแต่ช่วงเดือน ก.พ.ปีนี้แล้ว แต่เท่าที่ได้รับทราบจากกระทรวงการคลัง การขอผ่อนผันดังกล่าวอาจจะต้องใช้เวลาค่อนข้างนาน เพราะต้องมีการพิจารณาอย่างรอบคอบก่อน เบื้องต้นอาจจะอนุมัติให้บังคับใช้ได้ภายในเดือน มิ.ย.ปีนี้
อย่างไรก็ตาม ธปท.อยู่ระหว่างติดตามการอนุมัติว่ากระทรวงการคลังจะสามารถดำเนินการได้เร็วกว่าเดือน มิ.ย.นี้ หรือไม่
ทั้งนี้ ในช่วงครึ่งปีหลัง ธปท.จะมีมาตรการผ่อนคลายเกณฑ์การนำเงินทุนของบุคคลและนิติบุคคลของไทยเสนอไปยังกระทรวงการคลังเพิ่มเติมอีก ซึ่งเป็นไปตามแผนแม่บทเงินทุนเคลื่อนย้ายระหว่างประเทศ เพื่อสร้างความสมดุลระหว่างเงินไหลเข้าและเงินทุนไทยที่ออกไปลงทุนในต่างประเทศ นับเป็นการบริหารอัตราแลกเปลี่ยนไปในตัว หากเปิดช่องให้เงินทุนไหลออกไปลงทุนต่างประเทศได้เมื่อไร เชื่อว่าจะลดภาระการแทรกแซงค่าเงินและผลขาดทุนของ ธปท.